เร่งฟื้นคลองจั่น บอร์ดฟื้นฟูฯเล็งชงครม.ดึงแบงก์รัฐให้กู้
บอร์ดฟื้นฟูคลองจั่นเตรียมชง ครม. แก้ปัญหาหนี้ คาดดึงธนาคารรัฐร่วมปล่อยกู้ พร้อมหารายได้ตุนไว้จ่ายหนี้พร้อมกัน
21 ก.ค. 2559

บอร์ดฟื้นฟูคลองจั่นเตรียมชง ครม. แก้ปัญหาหนี้ คาดดึงธนาคารรัฐร่วมปล่อยกู้ พร้อมหารายได้ตุนไว้จ่ายหนี้พร้อมกัน
รายงานข่าวจากสหกรณ์เครดิตยูเนี่ยนคลองจั่น เปิดเผยความคืบหน้าแผนการฟื้นฟูกิจการสหกรณ์เครดิตยูเนี่ยนคลองจั่น ว่า เมื่อเร็วๆ นี้ นายอำนวย ปะติเส ประธานคณะกรรมการกำกับการบริหารแผนฟื้นฟูกิจการสหกรณ์เครดิตยูเนี่ยนคลองจั่น ได้มีการประชุมหารือระหว่างคณะกรรมการผู้บริหารแผน คณะกรรมการเจ้าหนี้ และหน่วยงานรัฐที่เกี่ยวข้องเพื่อกำหนดแนวทางการดำเนินการสนับสนุนการฟื้นฟูกิจการสหกรณ์เครดิตยูเนี่ยนคลองจั่น โดยคาดว่าจะสามารถสรุปแผนงานเร่งรัดฟื้นฟูกิจการฯ ทั้งหมดให้ที่ประชุมคณะรัฐมนตรี (ครม.) พิจารณาได้ภายในเดือน ส.ค.นี้
ทั้งนี้ เบื้องต้นที่ประชุมมีข้อสรุปว่า จะต้องเร่งจัดหาแหล่งเงินเพื่อสนับสนุนการฟื้นฟูกิจการ และการติดตามทรัพย์สินจากคดี โดยถือเป็นภารกิจสำคัญ ในขณะเดียวกันจะมีการพิจารณาโครงการเงินกู้แบบรวมกลุ่ม (ซินดิเคทโลน) โดยใช้กระบวนการให้สหกรณ์ช่วยเหลือกัน และมีธนาคารของรัฐสนับสนุน เช่น ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ขณะเดียวกันได้กำหนดเป้าหมายที่จะหารายได้โครงการสนับสนุนแผนฟื้นฟูกิจการไว้ 450 ล้านบาท/ปี ตลอดระยะเวลาการชาระหนี้ที่กำหนดในแผนฟื้นฟูกิจการ
ก่อนหน้านี้ พล.อ.ประยุทธ์ จันทร์โอชา นายกรัฐมนตรี ได้สั่งการให้ทุกภาคส่วนที่เกี่ยวข้องร่วมกันประชุมหารือเพื่อแก้ไขปัญหา และขับเคลื่อนแผนฟื้นฟูกิจการสหกรณ์เครดิตยูเนี่ยนคลองจั่น เพื่อลดผลกระทบที่จะเกิดขึ้นต่อระบบสหกรณ์ โดย พล.อ.ฉัตรชัย สาริกัลยะ รมว.เกษตรและสหกรณ์ ได้มีคำสั่งแต่งตั้งคณะกรรมการขึ้น 2 ชุด ประกอบด้วย คณะกรรมการอำนวยการการขับเคลื่อนแผนฟื้นฟูกิจการ มีปลัดกระทรวงเกษตรฯ เป็นประธาน และคณะกรรมการกำกับการบริหารแผนฟื้นฟูกิจการ มีนายอำนวย เป็นประธาน รวมทั้งได้มีการจัดตั้งศูนย์ประสานงาน แผนฟื้นฟูสหกรณ์ฯ คลองจั่น มีรองอธิบดีกรมส่งเสริมสหกรณ์เป็นประธาน โดยที่ผ่านมามีการจ่ายเงินปันผลและชำระเงินให้กับเจ้าหนี้งวดแรกแล้วเมื่อวันที่ 30 มิ.ย.ที่ผ่านมาตามแผนฟื้นฟู